Moshi William

TX Moshi William (jina halisi: Shaban Ally Mhoja Kishiwa) alikuwa mmoja wa wanamuziki mahiri wa muziki wa dansi kutoka Tanzania aliyeweza kurekodi albamu 13. 

Alizaliwa Tanga mwaka 1958 na alifariki dunia tarehe 29 Machi mwaka 2006, akiacha mke mmoja na watoto wanne.

Kwa miaka mitatu mfululizo (2003, 2004, 2005) Moshi William alitunukiwa tuzo ya kitaifa ya utunzi bora.

Alijiunga na bendi kongwe kutoka Tanzania Juwata Jazz Band mwaka 1982 akitokea bendi ya Polisi Jazz. 

Mwanamuziki huyo alijipatia umaarufu mkubwa kwa kutunga nyimbo zilizokuWa na mafunzo katika jamii, mfano wa nyimbo kama Ashibae, Mwaka wa Watoto, Msafiri Kakiri, Asha Mwanaseifu, Kaza Moyo, Ajuza, Ndoa Ndoano, Mwanamkiwa, Ajali, Nyongo Mkaa na Ini, Isihaka Kibene, Harusi ya Kibene, Piga Ua Talaka Utatoa na nyimbo nyingine nyingi. 

Ukipita mitaa ya Keko Machungwa jijini Dar es Salaam sehemu alikokuwa anaishi mwanamuziki huyu lazima utasikia moja ya nyimbo zake zikipigwa katika vilabu mbalimbali au kwenye majumba ya wenyeji. Pia katika miji mbalimbali ya Afrika Mashariki na kati mwanamuziki huyu alifananishwa sana na mwanamuziki Madilu System wa Jamhuri ya Kidemokrasia ya Kongo kutokana na staili yake ya uimbaji katika Bendi ya Msondo Ngoma na mtoto wake Hassan Moshi William. 

Kifo cha mwanamuziki Moshi William kiliacha pengo kubwa katika bendi ya Msondo Ngoma.

Category:Waliozaliwa 1958
Category:Waliofariki 2006
Category:Wanamuziki wa Tanzania